สังคมข่าวหุ้น
FTSE เพิ่มน้ำหนักหุ้นไทย ต่างชาติยังคงซื้อหุ้นไทยสุทธิวานนี้ (21 พ.ย.) ล่าสุดฟุตซี่ประกาศเพิ่มน้ำหนักหุ้นไทยสูงสุดในตลาดเกิดใหม่
FTSE เพิ่มน้ำหนักหุ้นไทย ต่างชาติยังคงซื้อหุ้นไทยสุทธิวานนี้ (21 พ.ย.) ล่าสุดฟุตซี่ประกาศเพิ่มน้ำหนักหุ้นไทยสูงสุดในตลาดเกิดใหม่
21 พ.ย. 2565

FTSE เพิ่มน้ำหนักหุ้นไทย
ต่างชาติยังคงซื้อหุ้นไทยสุทธิวานนี้ (21 พ.ย.) ล่าสุดฟุตซี่ประกาศเพิ่มน้ำหนักหุ้นไทยสูงสุดในตลาดเกิดใหม่ ขณะที่จีดีพีประเทศไทยออกมาดีเกินคาด แนวโน้มยังเติบโตต่อเนื่อง งบไตรมาส 4 มีลุ้นโตดีต่อเนื่องถึง Q1 ปีหน้า จากมาตรการกระตุ้นเศรษฐกิจ
ลุ้น KJL เหนือจอง ราคาไอพีโอ 13.50 บาท ด้านโบรกฯ ให้ค่าเฉลี่ยไว้ที่ 16.40 บาท อัพไซด์ 21.48% กิจเจริญ เอ็นจิเนียริ่งฯ และบริษัทย่อย  ไตรมาส 3/2565 มีกำไรสุทธิ 32.43 ล้านบาท กำไรสุทธิต่อหุ้น 0.38 บาท เทียบกับช่วงเดียวกันของปีก่อนที่มีกำไรสุทธิ 19.82 ล้านบาท กำไรสุทธิต่อหุ้น 0.23 บาท
หุ้นค้าปลีกคึก กระทรวงการคลังเสนอ “ ช้อปดีมีคืน” ลดหย่อนสูงสุด 4.0 หมื่นบาทเข้าครม. 29 พ.ย. นี้ โดยให้มีผลใช้วันที่ 1 ม.ค.-15 ก.พ. 2566 สามารถใช้ใบกำกับภาษีแบบกระดาษไม่เกิน 30,000 บาทและใบกำกับช่องทางอิเล็กทรอนิกส์เพิ่มอีก 10,000 บาท รวมเป็น 40,000 บาท ส่งผลบวกต่อหุ้นค้าปลีกที่ยอดขายต่อใบเสร็จสูง อาทิ บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC, บริษัท คอมเซเว่น จำกัด (มหาชน) หรือ  COM7, บริษัท โฮม โปรดักส์ เซ็นเตอร์ จำกัด (มหาชน) หรือ HMPRO, บริษัท สยามแม็คโคร จำกัด (มหาชน) หรือ MAKRO
เสียว MORE ร่วงติดฟลอร์ หลังปลด SP หรือหยุดการซื้อขายหุ้นวานนี้  วันนี้ลุ้นต่อ  ภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย ระบุ หลังได้ตรวจสอบข้อมูลครบถ้วนแล้วและส่งให้กับเจ้าหน้าที่ตำรวจและสำนักงานคณะกรรมการป้องกันและปราบปรามการฟอกเงิน (ปปง.) แล้ว และยืนยันว่าจะได้ประเมินในภาพรวมแล้วว่าการเปิดให้ซื้อขายหุ้น MORE ตามปกติจะไม่มีผลกระทบต่อระบบ รวมทั้งโบรกเกอร์ทุกรายสามารถรองรับสถานการณ์ได้แม้ว่ามูลค่าหลักทรัพย์ที่ใช้เป็นหลักประกันอาจจะต่ำลงไปมาก ด้าน ปปง.ได้แจ้งไปยังโบรกเกอร์เพื่ออายัดทรัพย์ที่เกี่ยวข้องกับการซื้อขายหุ้น MORE ผิดปกติจำนวน 34 รายการ เป็นเวลา 90 วัน
ยุติปัญหา PTTEP ยอมจ่าย 129 ล้านเหรียญฯ ระงับดำเนินคดีกลุ่มผู้เลี้ยงสาหร่ายในอินโดฯ ที่เรียกร้องค่าเสียหายจากเหตุการณ์น้ำมันรั่วไหลของแหล่งมอนทาราที่เกิดขึ้นเมื่อปี 2552 โดยศาลฯ มีคำพิพากษาในวันที่ 19 มี.ค. และ 25 ต.ค. 2564 รวมถึงมีคำสั่งในประเด็นคดี (Final Orders) ในวันที่ 15 พ.ย. 2564 และ PTTEP AAA ได้ใช้สิทธิยื่นขออุทธรณ์ในคดีดังกล่าวต่อศาลสหพันธรัฐประเทศออสเตรเลีย ในวันที่ 13 ธ.ค.2564
เจ้าของทยอยเก็บหุ้นเข้าพอร์ต ภควันต์ วงษ์โอภาสี ซื้อหุ้น AQUA อีก 0.2625% รวมถือ 5.0743% กัญจนารัศม์ วงศ์พันธุ์ ซื้อหุ้น AQUA เพิ่มอีก 1.5054% รวมถือ 11.2916% ขณะที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาหุ้นของ บมจ.เด็มโก้ (DEMCO) โดย บริษัท ธนา พาวเวอร์ โฮลดิ้ง จำกัด ซึ่งเป็นการได้มาเมื่อวันที่ 14 พฤศจิกายน 2565 จำนวนหลักทรัพย์ที่ได้มา คิดเป็น 0.9658% ของสิทธิออกเสียงทั้งหมดของกิจการ จำนวนหลักทรัพย์ภายหลังการได้มา คิดเป็น 5.5567% ของสิทธิออกเสียงทั้งหมดของกิจการ
SIRI วิ่งแรง บริษัทหลักทรัพย์กรุงศรี แสนสิริมียอดโอนในไตรมาส 4/2565 อาจจะสูงถึง 1.4-1.5 หมื่นล้านบาท จึงคาดว่ากำไรสุทธิจะอยู่ที่ประมาณ 2 พันล้านบาท นับเป็นสถิติสูงสุดใหม่ของ SIRI ทั้งในแง่ของยอดโอน และกำไรสุทธิสำหรับไตรมาส เราปรับเพิ่มประมาณการกำไรปี 2565-2566 ขึ้น 60-87% จากการปรับเพิ่มสมมติฐานยอดโอน, GPM และรายได้อื่น ๆ ปรับเพิ่มคำแนะนำหุ้น SIRI จาก “ถือ” เป็น “ซื้อ” โดยประเมินราคาเป้าหมายใหม่ที่ 1.75 บาท
BIZ ลงนามในสัญญาซื้อขายครุภัณฑ์ทางการแพทย์กับหน่วยงานโรงพยาบาลภาครัฐ จำนวน 2 แห่ง มูลค่าโดยรวมประมาณ 333 ล้านบาท ระยะเวลาสัญญา 240 วัน โดยคู่สัญญาได้ลงนามในสัญญาพร้อมส่งกลับคู่สัญญาดังกล่าวมายังบริษัทเป็นที่เรียบร้อยแล้ว สมพงษ์ ชื่นกิติญานนท์ ประธานเจ้าหน้าที่บริหาร BIZ มองว่าการจำหน่ายเครื่องฉายรังสีช่วยผลักดันให้งานในมือรอรับรู้รายได้ (Backlog) เพิ่มขึ้นแตะ 1,530 ล้านบาท โดยจะทยอยรับรู้รายได้ถึงปี 2566 ขณะที่ปีนี้ประมาณการจะรับรู้รายได้จาก Backlog ที่มีอยู่ในปัจจุบัน ประมาณ 40%  ดังนั้น ทำให้มั่นใจว่าผลงานปีนี้จะเติบโตได้ตามเป้าหมายที่วางไว้